Source: https://mantyharju.cloudnc.fi/fi-FI/Toimielimet/Kunnanhallitus/Kokous_162020/Kouluverkkoselvitys_2020__useiden_alleki(6263)
Timestamp: 2020-07-11 07:08:24+00:00
Document Index: 19515533

Matched Legal Cases: ['§ 7', '§ 7', '§ 75', '§ 57', '§ 13', '§ 142', '§ 145', '§ 197', '§ 7', '§ 57', '§ 7', '§ 7', '§ 7']

Kouluverkkoselvitys 2020 / useiden allekirjoittajien valitus | Mäntyharju
Kouluverkkoselvitys 2020 / useiden allekirjoittajien valitus
Itä-Suomen hallinto-oikeus pyytää kirjeellään 5.5.2020 Dnro: 00989/20/2299 Mäntyharjun kunnanhallitukselta lausuntoa 21.4.2020 tehtyyn valitukseen Mäntyharjun kunnanvaltuuston päätöksestä 30.3.2030 § 7 Kouluverkkoselvitys, MjuDno-2020-85.
Mäntyharjun kunnanvaltuuston päätöksestä siirtyä yhden perusopetuksen koulun malliin lakkauttamalla Kirkonkylän ja Toivolan koulut lukuvuoden 2019-2020 päätyttyä (KV 30.3.2020/§ 7) on tehty kunnallisvalitus, jossa vaaditaan kunnanvaltuuston päätökseen toimeenpanokieltoa sekä päätöksen kumoamista Toivolan koulun lakkauttamisen osalta. Valituksen tekijät (useita allekirjoittaneita) katsovat, että päätös on syntynyt virheellisessä järjestyksessä ja että päätös on lainvastainen.
Kunnan hallintosäännön 21 §:n 1 mom. 7 kohdan mukaan kunnanhallitus antaa selityksen valtuuston päätöksestä tehtyyn valitukseen.
Valitusperuste 1: Päätös on syntynyt virheellisessä järjestyksessä
Mäntyharjun perusopetuksen kouluverkkoselvitys
Kuntalain 22 §:n mukaan kunnan asukkailla ja palvelujen käyttäjillä on oikeus osallistua ja vaikuttaa kunnan toimintaan. Osallisuuden ja vaikuttamisen muodoista ja toteuttamisesta ei kuitenkaan ole erikseen säädetty, vaan kunta voi päättää vapaasti, miten se tämän velvollisuutensa käytännössä toteuttaa. Mäntyharjun kunnanvaltuusto on toiminut kuntalain 22 §:n mukaisesti huolehtien kuntalaisten mahdollisuudesta osallistua ja vaikuttaa kunnan toimintaan. Mäntyharjun kunta on asian valmistelussa varannut hallintolain 41 §:n mukaisesti vaikuttamismahdollisuuden kuntalaisille.
Kouluverkkoratkaisun tavoitteena Mäntyharjun kunnalla on ollut löytää ratkaisu, joka tukee koulun pedagogista toimintaa ja antaa hyvät mahdollisuudet kehittää sitä edelleen. Kunta pyrkii säilyttämään ne asiat, jotka katsotaan olevan merkittäviä oppilaiden koulunkäynnissä: kunnassa voimassa olevaan tuntijakoon ei tehdä supistuksia ja oppilaiden nykyisin saama opetuksen määrä säilyy, kielivalintoja ei vähennetä eikä valinnaisuutta kavenneta. Lisäksi tavoitteena on, että opetusryhmien koko pidetään alle 20 oppilaassa.
Tilastokeskuksen vuonna 2019 julkaistujen tilastojen mukaan Mäntyharjun oppilasmäärän väheneminen kiihtyy selkeästi vuodesta 2021. Oppilasmäärä laskee olemassa olevien tietojen perusteella vuosina 2020-2030 34,3 % vuosiluokilla 1-6. Vuosiluokkien 7-9 osalta oppilasmäärän lasku alkaa vasta vuonna 2024, mutta vuoteen 2030 mennessä laskua on nykyisestä oppilasmäärästä 21,3 %.
Mäntyharjun kunta katsoo, että päätöksen teossa on otettu kaikkien kunnan perusopetusta käyvien oppilaiden etu huomioon, varmistamalla edellä luetellut asiat. Päätöksen teon tueksi tehdyssä kouluverkkoselvityksessä on taustamateriaaleina ja -tietoina ollut Tilastokeskuksen väestöennuste 2019, oppilasmäärät 20.2.2020 (Primus oppilastietojärjestelmä), opetuksen lukujärjestysohjelma Kurre (tilojen käyttö) lukuvuonna 2019-2020, opetushallituksen tilaohjelma (tilojen käyttöaste), Mäntyharjun perusopetuksen tuntijako, Mäntyharjun tilinpäätös 2019, Mäntyharjun talousarvio 2020, koulukuljetusten toteutuminen lukuvuonna 2019, oppilaskysely Kirkonkylän koulun oppilaille, henkilöstökysely kaikille perusopetuksessa työskenteleville, huoltajakysely kaikille mäntyharjulaisille varhaiskasvatuksen ja perusopetuksen oppilaiden huoltajille, koulutilaselvitys (marraskuu 2019), Kirkonkylän kouluntilaratkaisut, kustannusselvitys (Ramboll 28.11.2019), kuntalaisten kuuleminen (21.11.2019), kuntalaisadressi 16.12.2019, sivistyslautakunnan päätökset (8.10. ja 3.12.2019), kunnanhallituksen päätökset (26.8., 16.9. ja 16.12.2019), valtuuston päätös 23.9.2019, kuntalaisten kuuleminen 2.3.2020, valtuutettujen iltakoulu 3.3.2020. Valtuuston kokouksessa materiaaleina oli kouluverkkoselvityksen lisäksi kirje (allekirjoittajina opetuksen henkilökuntaa) sekä Toivolan koulun oppilaiden vanhempien palaverin muistio sekä sivistyslautakunnan puheenjohtajan vastaehdotus sivistyslautakunnalle.
Kuntalaisten osallisuus ja vaikuttaminen
Mäntyharjun kunnan kouluverkkoon liittyen kuntalaisten kuulemistilaisuus järjestettiin 2.3.2020 avoimena kuntalaistilaisuutena, johon jokainen, joka kokee kouluverkkoratkaisulla olevan vaikutusta omaan elinympäristöön tai muihin oloihin, pystyi osallistumaan. Tilaisuudessa esiteltiin käsittelyn lähtökohdat, päätöksen teon aikataulu ja annettiin kuntalaisille mahdollisuus esittää mielipiteensä asiasta. Tilaisuuden keskustelusta laadittiin muistio (liite 1). Kuulemistilaisuudesta tiedotettiin kunnan verkkosivulla 21.2.2020 ja paikallislehdessä (liitteet 2 ja 3). Lisäksi tieto tilaisuudesta lähetettiin oppilaiden vanhemmille hallinto-ohjelman Wilman ja varhaiskasvatuksen vastaavan ohjelma kautta. Tilaisuudessa on annettu tietoa koulun lakkauttamisen taustalla olevista perusteista ja siitä syntyvistä säästöistä. Tilaisuudessa oppilaiden vanhemmilla on ollut mahdollisuus tuoda esiin näkemyksensä asiasta ja esittää kysymyksiä asian valmisteluun liittyen. Asiassa on kuultu myös niitä kunnan työntekijöitä, joiden toimintaan kouluverkon muutokset vaikuttavat.
Asiakirjoista käy ilmi, että asian valmistelussa on kiinnitetty huomiota Mäntyharjun kunnan peruskoulujen oppilasmäärän kehitykseen yhteensä, opetuksen ryhmäkokoihin, opetuksen tuntimääriin sekä muutoksista seuraaviin arvioituihin henkilöstö- ja muihin menosäästöihin sekä opetusryhmien kokoon. Lisäksi valmistelun aikana on arvioitu vaihtoehtoisia ratkaisuja ja niiden vaikutuksia.
Kouluverkkoasia on ollut kaiken kaikkiaan laajalti näkyvissä kunnassa. Koulujen tilaratkaisuista ja siitä seuranneesta kouluverkkoselvityksestä on käyty keskustelua syksystä 2019 ja sen eri vaiheita on käsitelty sivistyslautakunnassa (8.10.2019/§ 75, 3.12.2019/§ 57, 18.2.2020/§ 13), kunnanhallituksessa (26.8.2019/§ 142, 16.9.2019/§ 145, 16.12.2019/§ 197, 16.3.2020/§ 7) ja kunnanvaltuustossa (23.9.2019/§ 57). Käsittelyissä on ollut laajasti tietoa muun muassa oppilasennusteista, tiloista, taloudellisista vaikutuksista sekä koulujen lakkauttamisen vaikutuksista. Kunta katsoo, että se on viestinyt asian etenemisestä kuntalain 29 §:n mukaisesti jakamalla tietoa kuntalaisille kunnan verkkosivuilla. Kunta on myös tiedottanut kuulemistilaisuuksista avoimilla kutsuilla.
Mäntyharjun kunta katsoo, että päätettäessä kunnan kouluverkosta – yhden tai useamman koulun lakkauttamisesta – ei asian käsittelyssä katsota olevan varsinaisia asianosaisia siten kuin hallintolain 11 §:ssä säädetään, joita tulisi kuulla kuten hallintolain 34 §:ssä säädetään asianosaisen kuulemisesta.
Kouluverkkoselvitystä edeltänyt koulujen tilaselvityksen yhteydessä järjestettiin myös kuntalaiskuuleminen 21.11.2019. Kuulemistilaisuuden muistio liitteessä 4.
Kuntalaiskuulemisten lisäksi valtuutetuille järjestettiin keskustelutilaisuus kouluverkosta 3.3.2020.
Lisäksi asiasta on kirjoitettu useasti paikallislehti Pitäjänuutisessa ja sanomalehti Länsi-Savossa (26.9./ 29.11./ 5.12./ 18.12./ 19.12./ 28.12.2019/ 23.1.2020/ 17.2./ 19.2./ 24.2./ 27.2./ 2.3./ 4.3./ 5.3./ 6.3./ 11.3./ 12.3./ 16.3./ 17.3./ 18.3./ 19.3./ 26.3./ 27.3.2020) (liite 5) sekä sosiaalisessa mediassa.
Kouluverkkoselvityksen aikana kaikilla Mäntyharjun kunnan perusopetuksen huoltajilla oli mahdollisuus vaikuttaa myös huoltajakyselyn kautta. Kysely lähetettiin oppilashallinto-ohjelma Wilman ja varhaiskasvatuksen vastaavan järjestelmän Daisyn kautta. Kyselyyn pystyi vastaamaan 29.1.-5.2.2020. Huoltajakyselyn linkki lähetettiin huoltajille 29.1.2020. Kyselyn tulokset ovat osana kouluverkkoselvitystä, joka on valituksen liitteenä.
Kyselyn vastausohjeet ovat olleet selkeät ja riittävät. Vastaajia kyselyyn oli yhteensä 185, joista Toivolan koulun oppilaiden huoltajia 17 (oppilaita 34), Kirkonkylän koulun 63 (oppilaita 61) ja Yhtenäiskoulun 105 (oppilaita 425).
Yhdenvertaisuuslaki pyrkii edistämään yhdenvertaisuutta ja ehkäisemään syrjintää sekä tehostamaan syrjinnän kohteeksi joutuneen oikeusturvaa. Mäntyharjun kunta katsoo toimineensa yhdenvertaisuuslain mukaisesti. Kouluverkkopäätös ei syrji kuntalaisia iän, alkuperän, kansalaisuuden, kielen, uskonnon, vakaumuksen, mielipiteen, poliittisen toiminnan, ammattiyhdistystoiminnan, perhesuhteen, terveydentilan, vammaisuuden, seksuaalisen suuntautumisen tai muuhun henkilöön liittyvän syyn takia.
Kunnan perusopetuksen järjestämisen tarkastelu koskee kaikkia kunnan perusopetuksen oppilaita ja muutoksia kouluverkossa on tarkasteltu eri näkökulmista. Selvitys sisältää myös lapsivaikutuksen arvioinnin.
Kouluverkkoselvitystä edelsi Kirkonkylän koulun peruskorjaushanke, jonka johdosta Kirkonkylän koulun oppilaat aloittivat syksyn 2019 väistötiloissa parakissa Yhtenäiskoulun ja Mäntyharjun lukion kupeessa sekä kirjastossa ja lukiossa. Elokuussa 2019 kunnanhallitus keskeytti Kirkonkylän koulun rakennushankkeen lisätietojen saamiseksi ja syyskuussa 2019 kunnanvaltuusto lopetti Kirkonkylän koulun rakennushankkeen ja velvoitti sivistyslautakunnan selvittämään tilaratkaisujen vaihtoehdot. Rakennushankkeen keskeyttäminen johti siihen, että Kirkonkylän koululle oli löydettävä uusi toimipaikka. Kouluverkkoselvitys on jatkoa rakennushankkeen lopettamiselle ja siten keskusteluissa oli voimakkaasti mukana Kirkonkylän koulun väistötilat. Tästä syystä oppilashaastattelut tehtiin Kirkonkylän koulun oppilaiden kanssa. Haastattelua hyödynnettin kouluverkkoselvityksen lapsivaikutusten arvioinnissa. Lapsivaikutusten arviointi on laadittu Lapsen oikeuksien pääperiaatteiden (Unicefin Lasten oikeuksien sopimus) mukaan. Jälkikäteen voidaan sanoa, että vastaavanlainen haastattelu olisi ollut hyvä tehdä myös Toivolan oppilaiden kanssa. Haastattelun järjestämisessä painoi kuitenkin se, että koska Kirkonkylän koulun rakennushanke oli lopetettu ja oppilailla ja heidän huoltajillaan oli suuri huoli jatkosta, päädyttiin haastatteluun Kirkonkylän oppilaiden kanssa, jolloin haastattelussa käsiteltiin myös väistötiloja. Haastattelun puuttuminen ei kuitenkaan ole ollut päätöksen kannalta ratkaisevassa asemassa. Selvityksessä on tehty lapsivaikutusten arviointi, jossa on arvioitu lapsen näkökulmasta koulunkäyntiä pienessä koulussa ja isommassa koulussa.
Mäntyharjun kunta katsoo, että valtuuston päätökseen (§ 7/2020) liittyvä tiedottaminen ja vaikuttamismahdollisuuksien varaaminen asiassa on edellä todetut asiat huomioon ottaen toteutettu asian merkityksen ja laajuuden kannalta sopivalla tavalla, ja asiaan osallisilla on ollut riittävät mahdollisuudet saada tietoja asian käsittelyn lähtökohdista ja tavoitteista sekä lausua mielipiteensä asiasta. Valittajien esittämillä perusteilla, kuten huoltajakyselyn ohjeistuksella ja kuulemistilaisuuden kutsun julkaisemisen ja tilaisuuden välisellä ajalla (kutsu julkaistu viikkoa ennen tilaisuutta) eivät ole sillä tavoin puutteellisia, että valtuuston päätös olisi mainittujen seikkojen johdosta syntynyt virheellisessä järjestyksessä.
Valitusperuste 2: Päätös on lainvastainen
Mäntyharjun kunnassa on käytössä täydentyvä esityslista päätöspöytäkirja -järjestelmä, ei keskustelupöytäkirja. Pöytäkirjaan kirjataan päätösehdotukseen tehdyt muutosesitykset, niiden kannatukset, sekä äänestys. Pöytäkirjaan ei kirjata käytyä keskustelua. Mäntyharjun kunnanhallintosääntö 139 §. Puheenjohtajan ja pöytäkirjan tarkastajien hyväksymässä pöytäkirjassa on valtuutettu Timo Kuoksan kirjallinen esitys sanasta sanaan.
Valituksen tekijöiden esittämä näkemys YouTube -videolla kuultavan valtuutettu Kuoksan esityksen "Valtuusto päättää, että näin tehdään ja valtuusto tulee valvomaan, että se toteutetaan." puuttumisesta pöytäkirjasta voidaan katsoa olevan virheellinen, koska pöytäkirja ei ole keskustelupöytäkirja. Videolta näkyy, kun valtuutettu Timo Kuoksa jättää kokouksen sihteerille puheenvuoronsa jälkeen kirjallisesti esittämänsä kunnanhallituksen esitykseen tekemänsä lisäyksen kolmannesta kohdasta. Kuoksan kirjallisena jättämä esitys ei pidä sisällään valittajien esittämää lausetta (Kuoksan kirjallinen esitys liitteenä 6). Valtuutettu Timo Kuoksan esittämässä puheessa oli pitkähkö tauko (YouTube 54:00 min), jonka jälkeen valtuutettu Kuoksa tuo esille valituksessa mainitun lauseen. Kokouksen puheenjohtaja ja pöytäkirjantarkastajat ovat tulkinneet, ettei kyseinen lause ole osa muutosesitystä vaan osa yleistä keskustelua. Asialla (lauseen puuttumisella) ei ollut vaikutusta päätökseen. Kuoksan kirjallisesti esittämä lisäys on tehty kunnanhallituksen pohjaesitykseen.
2. esittää Itä-Suomen hallinto-oikeudelle, että ********* ja ********* ym. tekemä valitus Toivolan koulun lakkauttamisesta hylätään aiheettomana;
3. toteaa, että tehdyn selvityksen perusteella kunnanvaltuuston päätös 30.3.2020 § 7 ei ole syntynyt virheellisessä järjestyksessä. Mäntyharjun kunta katsoo toimineensa yhdevertaisuuslain mukaisesti ja selvityksessä on tehty lapsivaikutusten arviointi, jossa on arvioitu koulunkäyntiä lapsen näkökulmasta pienessä ja isommassa koulussa. Lisäksi Mäntyharjun kunta on asian valmistelussa varannut kuntalain 22 §:n ja hallintolain 41 §:n mukaisesti vaikuttamismahdollisuuden kaikille kuntalaisille. Mäntyharjun kunta katsoo, että valtuuston päätökseen (§ 7/2020) liittyvä tiedottaminen ja vaikuttamismahdollisuuksien varaaminen on lausunnossa esitetyt asiat huomioon ottaen toteutettu asian merkityksen ja laajuuden kannalta sopivalla tavalla, ja asiaan osallisilla on ollut riittävät mahdollisuudet saada tietoja asian käsittelyn lähtökohdista ja tavoitteista sekä lausua mielipiteensä asiasta;
4. toteaa, että kunnanvaltuuston pöytäkirjaan on kirjattu valtuutettu Kuoksan kirjallisesti jättämä lisäys. Suullisesti esitetyn lauseen puuttumisella ei ollut vaikutusta päätökseen. Mäntyharjun kunta katsoo, että täten kunnanvaltuuston päätös ei ole lainvastainen;
5. esittää edellä olevan perusteella, että kunnanvaltuuston 30.3.2020 §:n 7 päätökseen Toivolan koulun osalta kohdistettu vaatimus täytäntöönpanokiellosta hylätään aiheettomana.
Hyväksyttiin kunnanjohtajan päätösehdotuksen kohdat 1-5.
Kuulemistilaisuus 02032020 muistio.pdf (pdf, 130 kt)
kuulemistilaisuus muistio 2111_2019.pdf (pdf, 81 kt)
Valtuutettu Kuoksan esitys 3003_2020.pdf (pdf, 159 kt)
Anu Mikkanen kunnallisvalitus Toivolan koulun lakkauttamisesta.pdf (pdf, 35788 kt)